'Moeder van Rooibos' en Annique-pionier sterf | Maroela Media
Dr. Annique Theron. Foto: Facebook via Annique
Die stigterslid van Annique velsorgprodukte, dr. Annique Theron, is Sondag in die vroeë oggendure in die ouderdom van 86 oorlede ná 'n kort siekbed.
Theron, ook bekend as die Moeder van Rooibos, is vreedsaam in haar slaap oorlede ná die siekbed weens natuurlike oorsake en die hoë ouderdom wat sy bereik het. Sy was omring deur familie.
Theron het Annique in die sewentigerjare as 'n velsorgproduktemaatskappy gestig om mense in nood met rooibosprodukte te help. Haar onderneming het gou begin floreer en in 1976 het sy die eerste Annique-velsorgprodukte bekendgestel. Teen 2010 het die Annique-familieonderneming 'n wye verskeidenheid van meer as 200 verskillende produkte aan vroue, mans en babas deur 20 000 konsultante wêreldwyd verskaf.
Haar kinders, Henk, Marius, Suzette en Lorinda, het in 'n verklaring gesê Theron was in alle aspekte van haar lewe 'n passievolle vrou. "In haar openbare lewe was dr. Theron bekend as 'n pionier en briljante en suksesvolle sakevrou. In haar privaat lewe, het sy haar familie, vriende en medewerkers gekoester. Ons is dankbaar vir die ondersteuning en goeie wense van almal wat ons gevoelens vir dr. Theron deel. Ons weet dat baie van julle haar afsterwe saam met ons sal betreur."
Theron word oorleef deur vier kinders en sewe kleinkinders. Haar man, Hendrik Meiring Theron, is reeds in 1990 oorlede.
Theron, bekend vir die ontdekking van die voordele van die Suid-Afrikaanse inheemse rooibosplant, sal altyd onthou word vir haar pionierswerk.
Ernest du Toit, wat in 2010 die Annique-onderneming gekoop het, het gesê Theron het 'n groot nalatenskap en laat 'n leemte in baie mense se lewens. "Ek sal dr. Theron as 'n gedugte sakevrou onthou, wie se lewenswerk die lewens van duisende mense verander het. Hoewel die afsterwe van dr. Theron 'n groot leemte laat in die lewens van haar familie, Annique-konsultante, vriende, medewerkers en die werknemers van die Annique Health and Beauty-maatskappy, laat sy ook 'n enorme nalatenskap agter wat nog deur die lewens van baie generasies sal eggo en hul lewens verander vir 'n baie lang tyd," het hy bygevoeg.
Aaaauuuuwww!!!! dis so jammer.. Nog altyd haar produkte gebruik. Fantasie
RIP my tannie. Innige simpatie vir die familie.
Dat so 'n sakevrou na dit wat sy aterlaat nou moes sterwe is hartseer. Innege empatie met haar familie en vriende. Sy het ons vooruit gegaan maar haar nagedagtes lewe voort in die produkte.
Met passie het sy haar lewe gelei, en haar doelwit bereik. Haar produkte was Uniek. en sal vir jare wat kom nogsteeds verkoop word.. RIP Dr: Annique…. Sterkte aan die Familie.